**คำแถลงนโยบายการบริหารงานของนายกเทศมนตรีต่อสภาเทศบาล**

**ของนายสุกิต ประสพสุข นายกเทศมนตรีตำบลเชียรใหญ่
ในการประชุมสภาเทศบาลตำบลเชียรใหญ่ สมัยสามัญ สมัยที่ 1 ครั้งที่ 1 ประจำปี พ.ศ. 2564
วันที่ 17 พฤษภาคม 2564 ณ ห้องประชุมสภาเทศบาลตำบลเชียรใหญ่**

................................................................

เรียน ท่านประธานสภาเทศบาล และสมาชิกสภาเทศบาลผู้ทรงเกียรติทุกท่าน

ตามที่คณะกรรมการการเลือกตั้ง ได้ประกาศรับรองผลการเลือกตั้ง ให้กระผม นายสุกิต ประสพสุข เป็นผู้ได้รับการเลือกตั้งให้ดำรงตำแหน่งนายกเทศมนตรีตำบลเชียรใหญ่ ตามประกาศคณะกรรมการการเลือกตั้ง ลงวันที่ 27 เมษายน พ.ศ. 2564

ตามพระราชบัญญัติเทศบาล พ.ศ. 2496 แก้ไขเพิ่มเติมถึง (ฉบับที่ 14) พ.ศ. 2562 มาตรา 48 ทศ ได้กำหนดให้นายกเทศมนตรีแถลงนโยบายต่อสภาเทศบาลก่อนเข้ารับหน้าที่ นั้น กระผมจึงได้กำหนดนโยบายการบริหารงานเทศบาลตำบลเชียรใหญ่ให้สามารถขับเคลื่อนการพัฒนาตามอำนาจหน้าที่ ภายใต้ระเบียบและข้อกฎหมายที่เกี่ยวข้อง โดยยึดนโยบายของรัฐบาล แผนยุทธศาสตร์ชาติ 20 ปี แผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560-2564) แผนพัฒนาภาค/แผนพัฒนาจังหวัด และกรอบยุทธศาสตร์การพัฒนาขององค์กรปกครองส่วนท้องถิ่น เป็นกรอบในการกำหนดนโยบาย โดยเน้นการพัฒนาด้านต่างๆ ควบคู่กับการแก้ไขปัญหาที่เร่งด่วนอย่างต่อเนื่องและพร้อมจะพัฒนา ปรับปรุงให้มีประสิทธิภาพยิ่งขึ้น ภายใต้วิสัยทัศน์การพัฒนาท้องถิ่น “บ้านเมืองน่าอยู่ เชิดชูคุณธรรม นำการบริหาร สืบสานวัฒนธรรม เศรษฐกิจมั่งคั่ง สังคมเข้มแข็ง”

ท่านประธานสภา และสมาชิกสภาเทศบาลทุกท่าน เพื่อให้การบริหารงานเทศบาลตำบลเชียรใหญ่ สามารถบรรลุตามเป้าหมายที่กำหนดไว้ข้างต้น กระผมและคณะผู้บริหารจึงกำหนดแนวทางนโยบายในการบริหารงานเทศบาลตำบลเชียรใหญ่ไว้ ดังนี้

**ข้อ 1. นโยบายด้านโครงสร้างพื้นฐาน**

* 1. เร่งพัฒนา/ปรับปรุง ถนนหนทางภายในเขตเทศบาลตำบลเชียรใหญ่ให้ได้มาตรฐานและทั่วถึง พร้อมปรับปรุงให้มีทางเท้าและท่อระบายน้ำตลอด 2 ข้างทาง
	2. เร่งปรับปรุงซ่อมแซม ดูแลรักษาระบบไฟฟ้าสาธารณะให้พร้อมใช้งานตลอด 24 ชั่วโมงและครอบคลุมทุกพื้นที่ให้มีแสงสว่างเพียงพอ
	3. เร่งประสานงานกับการประปาส่วนภูมิภาคเพื่อให้ประชาชนมีน้ำใช้อย่างทั่วถึงและเพียงพอทุกครัวเรือน

**ข้อ 2. นโยบายด้านส่งเสริมคุณภาพชีวิต**

 2.1 ส่งเสริมกิจกรรมทางศาสนา ศิลปวัฒนธรรมประเพณี และภูมิปัญญาท้องถิ่น

 2.2 ส่งเสริมและพัฒนาศูนย์พัฒนาเด็กเล็กให้ได้มาตรฐาน

2.3 ดำเนินงานด้านการศึกษาร่วมกับสถานศึกษาทั้งในและนอกระบบ รวมทั้งส่งเสริมสนับสนุนกิจกรรมการเรียนรู้ของเด็กและเยาวชน

2.4 ให้การดูแลสงเคราะห์ผู้สูงอายุและผู้พิการ ตลอดจนผู้ด้อยโอกาสทางสังคมโดยเข้าเยี่ยมเยียนทุกครัวเรือน

-2-

2.5 ประสานการดำเนินงานกับสำนักงานสาธารณสุข และโรงพยาบาลเชียรใหญ่ เพื่อให้การส่งเสริมสุขภาพ และการควบคุมป้องกันโรคต่างๆ ในพื้นที่ เป็นไปอย่างมีประสิทธิภาพ

2.6 บริหารจัดการขยะให้มีประสิทธิภาพ พร้อมๆไปกับการรณรงค์สร้างจิตสำนึกในการรักษาความสะอาด

2.7 ก่อสร้าง/ปรับปรุงภูมิทัศน์และสถานที่พักผ่อนหย่อนใจ สถานที่ออกกำลังกายให้ได้มาตรฐาน และเหมาะสมกับการใช้บริการของประชาชน

2.8 บริหารจัดการความปลอดภัยในชีวิตและทรัพย์สินของประชาชน โดยพร้อมส่งเสริมให้ชุมชนเข้ามามีส่วนร่วมในการดูแลท้องถิ่นของตนเอง

 2.9 การจัดการระเบียบการจราจร ควบคู่ไปกับการเสริมสร้างวินัยการจราจร

2.10 ดำเนินกิจกรรมด้านการป้องกัน แก้ไข ปราบปรามและควบคุมปัญหายาเสพติด

**ข้อ 3. นโยบายด้านเศรษฐกิจ**

3.1 ส่งเสริม/สนับสนุน และพัฒนาตลาดริมน้ำเชียรใหญ่ให้มีสินค้าและบริการที่กว้างขวางหลากหลาย เพื่อสร้างจุดขายดึงดูดนักท่องเที่ยวให้มากยิ่งขึ้น

3.2 บริหารจัดการตลาดสดให้มีมาตรฐานมั่นคง แข็งแรง สะอาด ถูกสุขลักษณะ เพื่อความปลอดภัย สะดวก สบายทั้งผู้ซื้อและผู้ขาย

3.3 ส่งเสริม/สนับสนุนการสร้างงาน สร้างอาชีพ ผ่านกระบวนการฝึกอบรม และพัฒนาฝีมือแรงงาน เพื่อยกระดับความสามารถในการแข่งขันและพัฒนารายได้ให้สูงขึ้น

3.4 จัดหาและบริหารจัดการสถานที่ในการประกอบการค้าให้ได้มาตรฐานและเหมาสม เช่น ศูนย์สินค้า OTOP หรือสถานที่ค้าขายอื่นๆ

3.5 ส่งเสริมประชาสัมพันธ์ด้านการท่องเที่ยวและอื่นๆ เพื่อดึงนักท่องเที่ยวให้เข้ามาจับจ่ายใช้สอยและ พักแรมในรีสอร์ทต่างๆ ในพื้นที่ให้มากขึ้น

**ข้อ 4. ด้านบริหารจัดการ**

4.1 บริหารจัดการเทศบาลตามหลักธรรมาภิบาล โดยตั้งมั่นในศีลธรรมอันดี พี่น้องประชาชนสามารถเข้ามามีส่วนร่วมในทุกขั้นตอนของการดำเนินการ เพื่อให้เกิดประโยชน์สูงสุดกับประชาชน

4.2 การบริหารงานบริการ พัฒนาส่งเสริม ปรับปรุง ให้มีประสิทธิภาพ รวดเร็ว ถูกต้อง โปร่งใส สามารถอำนวยความสะดวกให้กับประชาชนได้มากที่สุด

ตามที่ผมได้แถลงนโยบายการบริหารงานข้างต้น ซึ่งจะต้องดำเนินการ โดยขอความร่วมมือจากท่านสมาชิกสภาเทศบาลทุกท่าน โปรดให้การสนับสนุนในการทำหน้าที่ของกระผม ในระยะเวลา 4 ปี นับจากนี้ด้วย และกระผมพร้อมที่จะน้อมรับคำแนะนำ ข้อเสนอแนะ จากท่านสมาชิกสภาเทศบาลทุกท่าน เพื่อให้เทศบาลตำบลเชียรใหญ่ เจริญก้าวหน้าต่อไปอย่างยั่งยืน ขอขอบคุณทุกท่านครับ

 นายสุกิต ประสพสุข

 นายกเทศมนตรีตำบลเชียรใหญ่